Document ID: 32009R0304

KOMISIJAS REGULA (EK) Nr. 304/2009
(2009. gada 14. aprīlis)
par Eiropas Parlamenta un Padomes Regulas (EK) Nr. 850/2004 IV un V pielikuma grozījumiem attiecībā uz noturīgus organiskos piesārņotājus saturošu atkritumu pārstrādi termiskos un metalurģiskos procesos
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 850/2004 par noturīgiem organiskajiem piesārņotājiem, ar ko groza Direktīvu 79/117/EEK (1), un jo īpaši tās 7. panta 6. punktu un 14. panta 3. punktu,
tā kā:
(1)
Bāzeles konvencijas pušu Konferences astotajā sanāksmē (ar Lēmumu VIII/16) tika papildināti vispārīgie tehniskie norādījumi par videi drošu tādu atkritumu apsaimniekošanu, kas sastāv no noturīgiem organiskajiem piesārņotājiem, tos satur vai ir ar tiem kontaminēti. Iedaļa IV.G.2, kurā aprakstīta noārdīšana vai neatgriezeniska pārveidošana, papildināta ar apakšiedaļu par metālu ražošanu termiskos un metalurģiskos procesos.
(2)
Šis norādījumu papildinājums jāatspoguļo Regulā (EK) Nr. 850/2004, jo tie ir pamats zinātnes atziņu un tehnikas attīstībai jomā, kas saistīta ar noturīgus organiskos piesārņotājus saturošu atkritumu pārstrādi.
(3)
Papildinātajos norādījumos noteikts arī, kādam jābūt noārdīšanas un neatgriezeniskas pārveidošanas līmenim, lai nodrošinātu, ka netiek novērotas noturīgajam organiskajam piesārņojumam raksturīgās pazīmes. Šīs metodes inter alia nedrīkst pārsniegt atmosfēras emisiju 0,1 ng TEQ/Nm3 vērtību polihlordibenzo-p-dioksīniem (PCDD) un polihlordibenzofurāniem (PCDF). Šī vērtība ir identiska atmosfēras emisiju pieļaujamajai robežvērtībai, kas noteikta Eiropas Parlamenta un Padomes 2000. gada 4. decembra Direktīvā 2000/76/EK par atkritumu sadedzināšanu (2). Tāpēc, ka ir svarīgi, ka atkritumu sadedzināšanas iekārtās, kurās dedzina noturīgus organiskos piesārņotājus saturošus atkritumus, ievēro PCDD un PCDF emisiju robežvērtības, kas noteiktas Direktīvā 2000/76/EK, šīs vērtības jāievēro arī procesos, uz kuriem minētā direktīva neattiecas.
(4)
Papildinātajos vispārīgajos tehniskajos norādījumos par noturīgiem organiskajiem piesārņotājiem IV.G.1 iedaļā ir arī norādījums atsevišķi nodalīt nolietotas iekārtu daļas, kas satur noturīgus organiskus piesārņotājus vai ir ar tiem kontaminētas. Tādējādi tiek precizēts, kā īstenojama Regulas (EK) Nr. 850/2004 V pielikuma 1. daļā noteiktā prasība par pirmapstrādes operācijām. Tāpēc attiecīgi jāgroza Regulas (EK) Nr. 850/2004 V pielikuma 1. daļa.
(5)
Saskaņā ar jaunākajām zinātnes atziņām Pasaules Veselības organizācija 2005. gadā precizējusi toksiskuma ekvivalences koeficientus (TEF), kas Regulas (EK) Nr. 850/2004 IV un V pielikumā izmantoti PCDD un PCDF koncentrāciju robežvērtību aprēķināšanai. Šīm izmaiņām jāatspoguļojas Regulas (EK) Nr. 850/2004 IV un V pielikumā.
(6)
Šajā regulā paredzētie pasākumi ir vides un veselības augsta līmeņa aizsardzības nodrošināšanai piemērotākie.
(7)
Tādēļ attiecīgi jāgroza Regula (EK) Nr. 850/2004.
(8)
Ar Eiropas Parlamenta un Padomes Direktīvas 2006/12/EK (3) 18. pantu izveidotā komiteja tās priekšsēdētāja noteiktajā termiņā nav sniegusi atzinumu par šajā regulā paredzētajiem pasākumiem, tāpēc Komisija par šiem pasākumiem ir iesniegusi priekšlikumu Padomei. Regulas (EK) Nr. 850/2004 17. panta 2. punktā noteiktā termiņa beigās ierosinātos pasākumus Padome nebija pieņēmusi un nebija arī izteikusi pret tiem iebildumus, tāpēc minētie pasākumi saskaņā ar Padomes Lēmuma 1999/468/EK (4) 5. panta 6. punkta trešo daļu ir jāpieņem Komisijai,
IR PIEŅĒMUSI ŠO REGULU.
1. pants
Regulas (EK) Nr. 850/2004 IV un V pielikumu groza saskaņā ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 14. aprīlī

Labels: 0
1
14
20